
Narva Linnavalitsuse Liiklusohutuskomisjoni põhimäärus
Määrus kehtestatakse «Kohaliku omavalitsuse korralduse seaduse» § 30 lõike 1 punkti 2 ja Narva Linnavolikogu 29.06.2000.a määrusega nr 36/16 kinnitatud «Narva linna põhimääruse»  punkti 5.7.2. alusel, juhindudes «Liiklusseaduse» § 2 lõikest 4 ning «Teeseaduse» § 25 lõikest 3
1. PEATÜKK
ÜLDSÄTTED
§1. Narva Linnavalitsuse Liiklusohutuskomisjon (edaspidi Komisjon) on Narva Linnavalitsuse (edaspidi Linnavalitsus) alaline komisjon, mille põhiülesanneteks on liikluskorraldusega seotud küsimuste koordineerimine ning liikluskultuuri edendamine Narva linnas.
§2. Komisjon on kollegiaalorgan, mille otsused on soovitusliku iseloomuga Linna-valitsuse määruste ja korralduste ettevalmistamisel. Komisjoni põhimääruse (edaspidi Põhimäärus) kinnitab ning Komisjoni tegevuse lõpetab Linnavalitsus.
§3. Komisjon juhindub oma tegevuses Eesti Vabariigi ning Narva Linnavolikogu (edaspidi Linnavolikogu) ja Linnavalitsuse õigusaktidest ning käesolevast Põhimäärusest.

§4. Komisjon valib oma liikmete hulgast Komisjoni sekretäri. Komisjoni istungitest on õigus hääleõiguseta vaatlejatena osa võtta Linnavolikogu ning Linnavalitsuse liikmetel ja Narva linna ametiasutuste ametnikel. 

2. PEATÜKK
KOMISJONI PÄDEVUS 
§5. Komisjoni otsused ei ole õiguslikult siduvad. Komisjoni otsused on soovitusliku iseloomuga Linnavalitsuse määruste ja korralduste ettevalmistamisel ning neil puudub vahetu regulatiivne mõju haldusvälistele isikutele. Komisjonile suunavad materjale läbivaatamiseks Linnavalitsus ja Linnavolikogu.
§6. Komisjon on pädev tegema Linnavalitsusele ettepanekuid õigusaktide vastuvõtmiseks ning haldustoimingute teostamiseks alljärgnevates küsimustes:
1) Liikluskorralduse üldpõhimõtted, nende väljatöötamine ja muutmine;
2) Liikluskorraldust puudutavad üksikjuhtumid, sh isikute pöördumiste arutamine;

3) Liiklusohutusalane teavitustöö;
4) Ühistransport ja liikluskorraldus;
5) Koostöö kohaliku politseiasutuse ning teiste haldusorganitega;
6) Liiklusskeemide, liiklus- ja kiiruspiirangute kooskõlastamine;
7) Liiklusõnnetuste analüüs ja sellest tulenevalt ettepanekute tegemine liikluse korraldajatele ja teeomanikele;
8) Piiratud liikumisvõimega inimeste liiklusalaste probleemide lahendamine;
9) Liiklusolukorra kohta teabe avaldamine.

§7. Komisjonil on õigus:

1) Saada Komisjoni pädevusse kuuluvates küsimustes Narva linna ametiasutustelt ning nende hallatavatelt asutustelt vajalikke andmeid;

2) Anda hinnanguid ja teha ettepanekuid Narva linna omavalitsusorganite õigusaktide eelnõudele, mis käsitlevad Põhimääruse §-s 6 määratletud valdkonda;

3) Ülesannete täitmisel taotleda Linnavalitsuselt täiendavate uuringute läbiviimist ja eksperthinnangute tellimist;

4) Luua töögruppe Komisjoni eesmärkide täitmiseks;

5) Kaasata Komisjoni töösse hääleõiguseta vaatlejatena Narva linna ametiasutuste teenistujaid ning sõltumatuid eksperte. Komisjoni töös osalemiseks esitavad vaatlejatena kaasatud sõltumatud eksperdid Komisjoni esimehele sellekohase nõusoleku.
3. PEATÜKK
KOMISJONI TÖÖKORRALDUS
§8. Komisjoni töövormiks on koosolek. Komisjoni tööd juhib Komisjoni esimees, tema puudumisel Komisjoni aseesimees.

§9. Komisjoni koosseisu kuulub 5–15 liiget. Komisjoni koosseis kinnitatakse Narva Linnavalitsuse eraldiseisva määrusega.
§10. Komisjon on otsustusvõimeline, kui selle koosolekust võtab osa vähemalt pool Komisjoni hääleõiguslikest liikmetest, sealhulgas Komisjoni esimees või tema puudumi-sel Komisjoni aseesimees.
§11. Komisjon käib koos mitte harvem kui kord kuus. Komisjoni koosolekute kokkukutsumise ja päevakorda kuuluvad küsimused valmistab ette Narva Linnavalitsuse Linnavara- ja Majandusamet. Vajadusel võib Komisjoni kokku kutsuda Komisjoni esimees, tema puudumisel Komisjoni aseesimees.

§12. Komisjoni otsused võetakse vastu lihthäälteenamusega. Igal Komisjoni liikmel on üks hääl. Komisjoni liikmed ei või jääda hääletamisel erapooletuks. Häälte võrdse jagunemise korral otsustab esimehe, tema puudumisel aseesimehe, hääl.
§13. Komisjoni koosoleku protokoll koosneb kirjeldav-motiveerivast osast ja resolutiiv-osast. Komisjoni koosoleku protokolli kantakse koosolekul vastuvõetud otsused koos hääletamistulemuste ning otsuse põhjendustega. 
§14. Komisjoni koosoleku protokoll vormistatakse kirjalikult koosolekule järgneva kolme tööpäeva jooksul. Protokolli allkirjastavad Komisjoni esimees, tema puudumisel koosolekut juhtinud Komisjoni aseesimees, ja sekretär. Protokollile lisatakse Komisjoni koosolekust osavõtnute nimekiri koos allkirjadega.
§15. Komisjoni liikmel, kes ei ole nõus vastuvõetud otsusega, on õigus esitada Linna-valitsusele kirjalikult motiveeritud eriarvamus. Eriarvamusele jäämine kajastatakse Komisjoni protokollis.

§16. Komisjoni koosoleku protokollid tehakse avalikult kättesaadavaks Narva Linnakantselei kaudu. Avalikustamisele ei kuulu protokollides sisalduv asutusesiseseks kasutamiseks tunnistatud teave ning muud andmed, mille avaldamine on seadusega piiratud.
§17. Narva Linnavalitsuse Linnavara- ja Majandusamet korraldab Komisjoni koosolekul vastuvõetud otsuse alusel ettepaneku tegemise õigusakti vastuvõtmiseks Linnavolikogule või Linnavalitsusele, vastavalt nende pädevusele. 
§18. Komisjoni liikmete tööd ei tasustata. Linnavalitsusel on õigus maksta Komisjoni töösse hääleõiguseta vaatlejatena kaasatud sõltumatutele ekspertidele mõistlikku tasu, arvestades nende panust Komisjoni ülesannete täitmisel ning linnaeelarves selleks ette nähtud vahendeid.

4. PEATÜKK
RAKENDUSSÄTTED

§19. Tunnistada edasiulatuvalt kehtetuks Narva Linnavalitsuse 23.01.2008.a korraldus nr 40-k „Liiklusohutuse komisjoni koosseisu muutmine“, Narva Linnavalitsuse 18.02.2009.a korraldus nr 168-k  „Narva Linnavalitsuse liiklusohutuse komisjoni muutmine“, Narva Linnavalitsuse 10.06.2009.a korraldus nr 637-k „Narva Linnavalitsuse liiklusohutuse komisjoni koosseisu täiendamine” ning lugeda senise Narva Linnavalitsuse liiklusohutuse komisjoni volitused lõppenuks.
§20. Määrus jõustub 01.12.2009.a.

